Source: http://www.bihon.ro/ne-vom-juca-sansele-noastre/news-20100310-08473452
Timestamp: 2018-06-22 15:22:02+00:00

Document:
„Ne vom juca şansele noastre” - BIHON
„Ne vom juca şansele noastre”
10. martie 2010 07:49
Baschetbaliştii de la CSM Oradea primesc astăzi vizita campioanei CSU Asesoft Ploieşti.
CSM Oradea susţine astăzi cel mai dificil examen al sezonului, în compania echipei care domină în mod autoritar baschetul masculin românesc al ultimilor ani, CSU Asesoft. Baschetbaliştii orădeni traversează o perioadă dintre cele mai faste, având la activ nu mai puţin de patru victorii consecutive în tot atâtea etape.
Azi, elevii antrenorului Cristian Achim încearcă să învingă campioana en titre. CSU Asesoft nu pare să se afle în cea mai bună perioadă, având la pasiv cinci înfrângeri în actualul sezon. Cu toate acestea, jucătorii noştri sunt conştienţi de valoarea şi potenţialul echipei ploieştene. „Sigur, noi ne dorim să câştigăm meciul cu Ploieştiul, dar nu trebuie uitat că Asesoft rămâne Asesoft, chiar dacă a pierdut cinci meciuri. Vom juca la victorie, dar va fi un meci foarte greu”, ne-a declarat căpitanul CSM Oradea, Andelko Mandic.
La rândul său, managerul secţiei de baschet masculin a CSM Oradea, Şerban Sere, crede în capacitatea de mobilizare a orădenilor. „Sper ca băieţii să joace cu aceeaşi dorinţă de victorie ca în precedentele partide. Desigur, noi pornim cu şansa a doua, dar aceasta nu înseamnă că ne vom da la o parte. Ne vom juca şansele noastre şi vom încerca să câştigăm. Să fie ce o da Dumnezeu, cel mai bun să învingă”, a afirmat Sere. Antrenorul orădenilor, Cristian Achim, manifestă un optimism moderat. „Aşa cum am mai spus, noi jucăm la victorie în fiecare meci. Vom vedea ce va ieşi. În tot cazul, este un meci foarte dificil, pentru că Ploieştiul a pierdut deja cinci meciuri şi nu-şi mai poate permite să facă niciun pas greşit. Oricum, noi nu avem ce pierde din acest meci, avem doar de câştigat. Sper să facem un meci bun. Chiar dacă nu vom câştiga cu Asesoft, este foarte important să învingem duminică Piteştiul”, a spus Achim.
Partida CSM Oradea – CSU Ploieşti are loc la Arena „Antonio Alexe”, cu începere de la ora 18. Partida va fi transmisă în direct la TVR 3. Meciul va fi condus de briada de arbitri Doru Vinaşi (Cluj-Napoca) – Mircea Şerban (Piteşti), Alin Mircea Faur (Timişoara), comisar FR Baschet fiind Radu Bucerzan (Timişoara).
Taguri: baschet masculin, Cristian Achim, csm oradea, CSU Asesoft Ploieşti, Şerban Sere

References: CSM 

CSM 
 CSM 
 CSM 
 CSM 
 csm